L-Awtoritá tal-Ippjanar qed toħroġ il-permessi ta' żvilupp għall-pompi tal-petrol u d-dijsil ħierġin bħall-pastizzi. Xi xhur ilu, f'diskors li għamel il-Prim Ministru kien qal li l-Gvern immexxi minnu jaqbel li karozzi li jaħdmu bil-petrol jew bid-dijsil għandhom jispiċċaw mit-toroq Maltin. Nhar l-10 ta' Settembru 2017 Joseph Muscat kien ħabbar li l-Gvern kien fi ħsiebu li "dal-waqt" jagħti bidu għal konsultazzjoni pubblika biex ikun stabilit meta u kif għandha tkun implimentata din il-politika li bħala riżultat tagħha jkunu jistgħu jinxtraw biss karozzi li jaħdmu bl-elettriku jew karozzi simili. Għaddew seba' xhur u għadna qed nistennew li jibda dan il-proċess ta' konsultazzjoni pubblika. Sadanittant, aħna u nistennew, l-ispekulaturi tal-art, bl-għajnuna tal-Awtoritá tal-Ippjanar għaddejjin xalata: jippjanaw kif jirrovinaw iktar raba', 3000 metru kwadru kull darba, u dan biex jibnu pompi li ftit ieħor mhux ser ikollna bżonn. Imbagħad x'nagħmlu bl-art li tkun diġa ġiet rovinata? Alternattiva Demokratika taqbel li m'għandniex ħtieġa ta' karozzi li jaħdmu bil-petrol u d-dijsil fit-toroq tagħna. Fil-fatt kienet Alternattiva Demokratika, bil-ħsieb li tintlaħaq il-mira strateġika ta' Karbonju Żero fil-gżejjer Maltin li fil-Manifest Elettorali ta' l-aħħar elezzjoni ġenerali poġġiet quddiem l-elettorat din il-proposta speċifika: li fi żmien 20 sena, ċjoe sal-2037, għandhom jispiċċaw il-karozzi kollha li jaħdmu bil-petrol u d-dijsil mit-toroq Maltin. Alternattiva Demokratika kienet l-uniku partit politiku f'Malta li kien ċar fuq dan f'Malta sa minn qabel l-elezzjoni ġenerali. Id-dikjarazzjoni tal-Prim Ministru tal-10 ta' Settembru 2017 kellha twassal għall-konklużjoni loġika li m'għandniex bżonn ta' iktar pompi tal-petrol u d-dijsil. Kien ikun floku kieku tħabbar moratorju immedjat. Fil-fatt messna qegħdin ngħoddu l-ġranet li neħilsu darba għal dejjem mill-karozzi li jaħdmu bil-petrol u d-dijsil. Bħala riżultat ta' dan messu hu ovvju li fil-futur qarib m'hu ser ikollna bżonn l-ebda pompa tal-petrol jew dijsil: dawn għandhom jonqsu mit-80 li għandna illum sa xejn u dan meta tkun implimentata b'mod sħiħ il-politika mħabbra mill-Prim Ministru u li dwarha ilna 7 xhur nistennew il-konsultazzjoni pubblika. M'għandniex bżonn ta' pompi ġodda: imma għandna bżonn li jagħlqu l-pompi li ġja hawn mingħajr ma jinħolqu oħrajn flokhom. L-20 sena proposti minn Alternattiva Demokratika fil-manifest elettorali tal-2017 biex jispiċċaw mit-toroq Maltin karozzi li jaħdmu bil-petrol jew bid-dijsil kienu meqjusa raġjonevoli, suffiċjenti u fl-istess direzzjoni ta' deċiżjonijiet politiċi simili li ittieħdu minn pajjiżi oħra. Dan hu żmien biżżejjed biex tkun żviluppata l-infrastruttura nazzjonali meħtieġa għall-karozzi li jaħdmu bl-elettriku. Hu ukoll biżżejjed biex dawk li għandhom dawn it-tip ta' karozzi jibdew jidraw ftit l-iżvilupp ta' din ir-realtá ġdida bla petrol jew dijsil. Bosta pajjiżi oħra diġa ddeċidew, inkella qegħdin fil-proċess li jiddeċiedu li fit-toroq tagħhom ma jkollhomx iktar karozzi li jaħdmu bil-petrol jew bid-dijsil. Dawn jinkludu in-Norveġja u l-Olanda (it-tnejn sal-2025), il-Ġermanja (sal-2030), Franza, r-Renju l–Indja u ċ-Ċina (lkoll sal-2040). Ma jdumx ma jkun hemm oħrajn ukoll. L-Awtoritá tal-Ippjanar qegħda tkompli tinjora dan l-iżvilupp importanti fil-politika tal-pajjiż billi tibqa' għaddejja bl-applikazzjoni tal-politika imsejħa 2015 Fuel Service Stations Policy b'mod robotiku. Din il-politika dwar il-pompi tal-petrol u d-dijsil tippermetti qies massimu permissibli ta' 3000 metru kwadru imma l-Awtoritá qatt ma qieset li kien neċessarju li tordna tnaqqis fil-qies tal-proposti li kellha quddiema. Għax kollha kellhom il-qies massimu ta' 3000 metru kwadru. Bħala riżultat ta' dan l-Awtoritá tal-Ippjanar flok għal pompi qed toħroġ permessi għal żoni massiċċi kummerċjali barra miż-żona tal-iżvilupp. Din hi l-agħar forma ta' spekulazzjoni tal-art u f'dan il-kaz it-tort hu unikament tal-Awtoritá tal-Ippjanar. L-Awtoritá tal-Ippjanar hi ta' theddida għall-ġenerazzjonijiet futuri. Dan hu l-punt li għamlu ż-żgħażagħ mill-Moviment Graffiti u l-Kamp Emerġenza Ambjent meta nhar il-Ħamis ipprotestaw u ħarbtu laqgħa tal-Bord tal-Awtoritá tal-Ippjanar waqt li dan kien qiegħed jikkunsidra applikazzjoni għall-pompa ġdida tal-petrol u d-dijsil f'Ħal-Luqa. Għandna Awtoritá tal-Ippjanar li hi ala bieba mill-ambjent u mill-kwalitá tal-ħajja. Bil-provi.